SKRIFTLIG FORESPØRGSEL E-0146/00

af Mark Watts (PSE) til Kommissionen

(31. januar 2000)

Om: Kommissionens rapport om en veterinærinspektion i Italien

Den 13. oktober 1999 offentliggjorde Kommissionen en rapport om en veterinærinspektion i Italien. I rapporten påpegedes alvorlige overtrædelser i Italien af Rådets direktiv 91/628(1) om beskyttelse af dyr under transport, herunder ufuldstændige ruteplaner for dyr, som indføres fra tredjelande, og manglende overholdelse af kravet om, at dyr, som er blevet transporteret over lange afstande fra tredjelande, får mulighed for at hvile i 24 timer ved ankomsten til Italien. Desuden opfyldte køretøjer, som anvendes til transport af dyr i mere end 8 timer, i mange tilfælde ikke de gældende bestemmelser, og det gjaldt både for italienske køretøjer og tredjelandskøretøjer.

Under den tidligere inspektion i Italien konstaterede Kommissionen alvorlige mangler ved den italienske grænseinspektionspost i nærheden af grænsen til Slovenien. I den nye rapport har Kommissionen konkluderet, at der ikke er sket væsentlige fremskridt siden den foregående inspektion i 1997.

Hvad vil Kommissionen foretage for at sikre, at de italienske myndigheder sørger for, at bestemmelserne i Rådets direktiv 91/628 overholdes.

(1) EFT L 340 af 11.12.1991, s. 17.

Svar afgivet på Kommissionens vegne af David Byrne

(30. marts 2000)

Dyrenes velfærd i forbindelse med transport ad vej fra østeuropæiske lande og baltiske tredjelande til Italien via grænseovergangene ved Gorizia og Fernetti-Prosecco er en sag, der fortsat vækker bekymring hos Kommissionen. Foruden de kritiske rapporter fra Kommissionens veterinærinspektører, som det ærede medlem nævner, har der i denne sag også været klager fremme fra dyrevelfærdsorganisationer.

Kommissionen har ved flere lejligheder rettet henvendelse til de italienske myndigheder vedrørende utilstrækkelig håndhævelse af den nationale lovgivning, der gennemfører bestemmelserne i Rådets direktiv 91/628/EØF som ændret ved Rådets direktiv 95/29/EF af 29. juni 1995 om beskyttelse af dyr under transport(1). Selv om der er bemærket visse kortsigtede forbedringer i forhold til tidligere henvendelser, foregår transporten af de pågældende dyr tilsyneladende fortsat uden den fornødne respekt for dyrevelfærdsbestemmelserne.

Når der indføres heste fra central- eller østeuropæiske tredjelande til Italien, er størstedelen af strækningen tilbagelagt, inden dyrene når Fællesskabets grænse. Det undersøges stadig, hvorvidt fællesskabslovgivningen om beskyttelse af dyr under transport kan håndhæves på strækningen inden Fællesskabets grænse. Uanset dette spørgsmål står det klart, at bestemmelserne på området gælder fuldt ud, når dyrene har nået Fællesskabets grænser.

Der har været adskillige kontakter vedrørende dyrevelfærd til de vigtigste central- og østeuropæiske lande, der er inddraget i transport af levende dyr til Fællesskabet, og de pågældende tredjelandes lovgivning på området er blevet fremskaffet. Kommissionen vil overveje på et senere tidspunkt at iværksætte mere formelle tiltag over for de pågældende tredjelande.

På baggrund heraf og i betragtning af emnets høje prioritering vil spørgsmålet om transport af dyr, navnlig heste, over lange afstande blive behandlet og analyseret på det andet møde mellem lederne af de veterinære tjenester i de associerede lande, som finder sted den 28. 29. marts 2000.

Kommissionen vil desuden ved given lejlighed tage stilling til, hvorvidt der skal indledes en overtrædelsesprocedure i henhold til artikel 226 (tidl. artikel 169) i EF-traktaten på grund af Italiens manglende håndhævelse af bestemmelserne i dyretransportdirektiverne.

(1) EFT L 148 af 30.6.1995.